Document ID: 32014R1375

AZ EURÓPAI KÖZPONTI BANK 1375/2014/EU RENDELETE
(2014. december 10.)
a monetáris pénzügyi intézményi szektor összevont mérlegéről szóló 1071/2013/EU rendelet (EKB/2013/33) módosításáról
(EKB/2014/51)
AZ EURÓPAI KÖZPONTI BANK KORMÁNYZÓTANÁCSA,
tekintettel a Központi Bankok Európai Rendszere és az Európai Központi Bank Alapokmányára és különösen annak 5. cikkére,
tekintettel az Európai Központi Bank általi statisztikai információgyűjtésről szóló, 1998. november 23-i 2533/98/EK tanácsi rendeletre (1) és különösen annak 5. cikke (1) bekezdésére és 6. cikke (4) bekezdésére,
tekintettel a kötelező tartalék Európai Központi Bank által történő alkalmazásáról szóló, 1998. november 23-i 2531/98/EK tanácsi rendeletre (2) és különösen annak 6. cikke (4) bekezdésére,
tekintettel az Európai Bizottság véleményére,
mivel:
(1)
A Központi Bankok Európai Rendszere és az Európai Központi Bank Alapokmányának 19.1. cikke lehetővé teszi az Európai Központi Bank (EKB) Kormányzótanácsa számára azt, hogy a kötelező tartalék kiszámítására és meghatározására vonatkozó szabályokat állapítson meg. A kötelező tartalék képzésére vonatkozó részletszabályok az 1745/2003/EK európai központi banki rendeletben (3) (EKB/2003/9) kerültek meghatározásra.
(2)
2014. július 3-án a Kormányzótanács akként döntött, hogy 2015. január 1-i hatállyal a négy hetes ciklusról hat hetes ciklusra változtatja meg a monetáris politikai üléseinek gyakoriságát, valamint ennek megfelelően a tartalékolási időszakot is négy hétről hat hétre változtatta.
(3)
Az 1745/2003/EK rendelet (EKB/2003/9) alapján a tartalékolási időszak azon időszak, amelyre vonatkozóan a tartalékképzési kötelezettségek betartására vonatkozó számításokat elvégzik, és amely alatt az ilyen kötelező tartalékot a tartalékszámlán kell tartani.
(4)
A tartalékolási időszak hosszában bekövetkező változás nincs hatással azon kötelezőtartalék-számításokra, amelyeknek azon intézmények, amelyekre az 1071/2013/EU európai központi banki rendelet (4) (EKB/2013/33) alapján teljes adatszolgáltatási kötelezettség vonatkozik, meg kell feleljenek a kötelező tartalékolási időszak alatt. Egy adott tartalékolási időszak tekintetében a tartalékalapot az ilyen intézmények az 1071/2013/EU rendelet (EKB/2013/33) alapján a tartalékolási időszak kezdőhónapjánál két hónappal korábbi hónapra vonatkozó adatok alapján számítja ki. Másrészről a tartalékolási időszak hosszában bekövetkező változás hatással van az azon intézmények, amelyek az 1071/2013/EU rendelet (EKB/2013/33) alapján negyedéves adatszolgáltatási kötelezettség vonatkozik kötelező tartalékainak kiszámítására, mivel a negyedéves időszak mostantól két tartalékolási időszakból fog állni.
(5)
Ezért az 1071/2013/EK rendeletet (EKB/2013/33) ennek megfelelően módosítani kell,
ELFOGADTA EZT A RENDELETET:
1. cikk
Módosítás
Az 1071/2013/EK rendelet (EKB/2013/33) 12. cikkének (2) bekezdése helyébe a következő szöveg lép:
„(2) A mérték alatti intézmények tartalékalap-adatai a két tartalékolási időszakra vonatkozóan az NKB-k által a tárgynegyedév végét követő 28. munkanap végéig gyűjtött adatokon alapulnak.”
2. cikk
Záró rendelkezés
Ez a rendelet az Európai Unió Hivatalos Lapjában való kihirdetését követő napon lép hatályba.
Kelt Frankfurt am Mainban, 2014. december 10-én.

Labels: 12
2
4